用寄成季韵呈魯直
作者：晁補之
朝代：宋

paragraphs: 懷英名高長史口，獨以一人當北斗。
黄公崛起與之班，奄有斯名唐以還。
文章破觚頼聖世，筆墨未逃蹊徑間。
湖州太守諸儒長，可獨進賢無上賞。
曾語黄公四坐驚，競吟佳句汶陽城。
飲茶未勝薄酒傾，若人所辱伊人榮。
鳳兮德衰衆鳥恥，陳蔡不憂顔氏子。
窮吟百軸傳未已，短髮頻搔爲君喜。
君不見富貴及時行樂難，雖無趙女有秦彈。
夢中自古不識路，月在雲際勞梯攀。
何時半嶺聞清嘯，相值蘇門百尺山。